কালীনাথ দত্ত
কালীনাথ দত্ত (১৮৪৩ - ?) একজন বাঙালি লেখক । ইনি বর্তমান পশ্চিমবঙ্গের দক্ষিণ চব্বিশ পরগণা জেলার মজিলপুর শহরে জন্মগ্রহণ করেন । কালীনাথ দত্ত উনিশ শতকে তত্ত্ববোধিনী, সমদর্শী প্রভৃতি পত্রিকায় পঞ্চ প্রদীপ ছদ্মনামের লেখক গোষ্ঠীর অন্যতম ছিলেন । ইনি ভারত সংস্কার নামে একটি সাপ্তাহিক পত্রিকা সম্পাদনা করতেন । লর্ড লিটনের ডাকে ১৮৭৭ সালে দিল্লিতে সর্বভারতীয় সাহিত্যিক সমাবেশে বাংলার প্রতিনিধিত্ব করেন । মজিলপুর বালিকা বিদ্যালয়ের অন্যতম প্রতিষ্ঠাতা ছিলেন । ১৮৮৮ সালে জয়নগর মজিলপুর পৌরসভার সহকারী সভাপতি হন । বারুইপুরে বঙ্কিমচন্দ্র চট্টোপাধ্যায় ম্যাজিস্ট্রেট হলে কালীনাথ দত্ত তার পেশকারী করতেন । কালীনাথ দত্ত রচিত বইয়ের মধ্যে উল্লেখযোগ্য ব্রহ্ম সাধনা, নিগূঢ় আত্মদর্শন প্রভৃতি । তার বইগুলি অধ্যাত্মচিন্তা এবং দর্শন জ্ঞানের পরিচয় বহন করে ।